
	Konceptuālā ziņojuma projekts
Konceptuālais zinojums
	Priekšlikums
Latvijas Patentbrīvo medikamentu asociācija (turpmāk tekstā – LPMA) kopumā vēlas izteikt atbalstu sagatavotajam Konceptuālajam ziņojumam par zāļu finansiālo pieejamību (projekta ID: 23-TA-1437), vienlaikus lūdz ņemt vērā komentārus, iebildumus un priekšlikumus Konceptuālā ziņojuma par zāļu finansiālo pieejamību iniciatīvu tālākā virzībā.
Zemāk sniegti LPMA komentāri par katru no ziņojumā minētajiem Veselības ministrijas piedāvātajiem risinājumiem pacientu tiešo maksājumu par zāļu iegādi samazināšanai.
risinājums (neatbalstāms): atlikt jebkuru izmaiņu veikšanu, saglabājot situāciju nemainītu.
LPMA neatbalsta šo risinājumu.
2. risinājums veikt turpmāk minētos pasākumus:
pasākums – pārskatīt zāļu cenas veidošanas principus, samazinot zāļu gala cenas pacientiem:
pirmā daļa - noteikt, ka nekompensējamo recepšu zāļu cena nepārsniedz šo zāļu ražotāja realizācijas cenu vai vairumtirdzniecības cenu Igaunijā un Lietuvā;
LPMA redzējumā pasākuma riski (iespējama medikamentu neienākšana zāļu tirgū par valstī noteikto pieļaujamo zāļu cenu) ir būtiski un tie var īstenoties. Mērķa sasniegšanai LPMA rosina vienādot piecenojumus kompensācijā esošiem un ārpus kompensācijas esošiem recepšu medikamentiem.
otrā daļa - noteikt, ka bezrecepšu zāļu cena nepārsniedz šo zāļu ražotāja realizācijas cenu vai vairumtirdzniecības cenu Igaunijā un Lietuvā;
LPMA neatbalsta šo priekšlikumu.
trešā daļa  - noteikt, ka zāļu uzcenojumi Latvijā nav augstāki par uzcenojumiem Lietuvā vai Igaunijā;
LPMA atbalsta.
ceturtā daļa - noteikt, ka kompensējamo zāļu aptiekas cena ārpus kompensācijas sistēmas ir tāda pati kā (nav augstāka par šo zāļu aptiekas cenu) kompensācijas sistēmā;
LPMA atbalsta.
piektā  daļa - viena SNN kompensējamām zālēm aptiekas cenas starpība nedrīkst pārsniegt 60 %, rēķinot atbilstoši definētajai diennakts devai ATC/DDD klasifikācijā;
LPMA neatbalsta šo priekšlikumu. Šāds risinājums veicinās, ka no tirgus izies vēl vairāk medikamentu un no medikamentu pieejamības problēmām cietīs pacienti. Riski ir lielāki nekā iespējamie ieguvumi.
sestā daļa - A sarakstā iekļaujamo kombinēta sastāva perorālo zāļu formas zāļu aptiekas cena nedrīkst pārsniegt 60% cenu starpības slieksni no lētāko atsevišķi lietojamo zāļu lietošanas izmaksu summu. 
LPMA neatbalsta šo priekšlikumu. Kombinēta sastāva perorālo zāļu formas veicina pacientu līdzestību, kas novērš letālu iznākumu un samazina pacientu hospitalizācijas. Tas  ir pierādīts daudzos pētījumos. Ja tiek ieviests šāds noteikums, tas noteikti apdraud jaunu kombinētu sastāva perorālo zāļu formu ienākšanu tirgū un jau esošu kombinētu sastāva perorālo zāļu formu iziešanu no tirgus.
2. pasākums – nodokļu politikas pamatnostādņu izstrādes procesā vērtēt iespēju pārskatīt PVN likmi zālēm, nosakot PVN likmi recepšu zālēm 5% apmērā.
LPMA atbalsta.
3. pasākums - samazināt pacientu tiešos maksājumus par zāļu iegādi, nosakot maksimāli pieļaujamo kopējo pacienta veikto līdzmaksājuma summu par kompensējamām zālēm 250,00 euro kalendārajā gadā, un ieviešot SNN izrakstīšanas principu receptēs nekompensējamām recepšu zālēm.
LPMA atbalsta priekšlikumu šādā redakcijā: “samazināt pacientu tiešos maksājumus par zāļu iegādi, nosakot maksimāli pieļaujamo kopējo pacienta veikto līdzmaksājuma summu par kompensējamām zālēm 250,00 euro kalendārajā gadā”. Savukārt LPMA iebilst pret SNN izrakstīšanas principu receptēs nekompensējamām recepšu zālēm. LPMA rosina iniciatīvu papildināt, nosakot valsts apmaksāto kompensācijas procentu paaugstināšanu – no esošajiem 50% uz 75% un no esošajiem 75% uz 90%.
4. pasākums - uzlabot kompensējamo zāļu, t.sk. onkoloģijā un hematoloģijā, finansiālo pieejamību pacientiem, tādējādi sekmējot Pamatnostādnēs izvirzītos sabiedrības veselības mērķus.
LPMA atbalsta.

5. pasākums - veikt pasākumus zāļu un uztura bagātinātāju racionālas lietošanas veicināšanai, īpašu uzmanību veltot bezrecepšu zāļu un uztura bagātinātāju racionālai lietošanai. Palielināt farmaceita lomu veselības aprūpes pakalpojumu sniegšanā un veicināt profesijas neatkarību, tai skaitā neatkarību profesionālo pienākumu veikšanā.
LPMA atbalsta.

Lūdzam ņemt vērā LPMA komentārus, iebildumus un priekšlikumus Konceptuālā ziņojuma par zāļu finansiālo pieejamību iniciatīvu tālākā virzībā.

